15. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 369030 της 31 Οκτ./14 Νοεμ. 1953 Περί αρμοδιότητος των Δ/ντών Ταμείων και Τελωνείων προς παροχήν φορολογικών διευκολύνσεων. Έχοντες υπ’ όψιν τας διατάξεις α)του άρθρ. 17 του Νόμ. 5940/33 περί κυρώσεως του από 6.7.1933 Ν.Δ/τος «περί παροχής φορολογικών διευκολύνσεων κλπ.», β)τας σχετικάς διατάξεις του Νόμ. 2097/52, αποφασίζομεν: Εξουσιοδοτούμεν τους Διευθυντάς των Ταμείων και Τελωνείων του Κράτους όπως, δια τα παρ’ αυτοίς βεβαιωμένα και βεβαιούμενα πάσης φύσεως έσοδα του Δημοσίου, ων το ποσόν κυρίου χρέους δεν υπερβαίνει τας δραχ. 50.000.000 παρέχωσιν εις τους οφειλέτας, επί τη αιτήσει αυτών διευκόλυνσιν βραχυχρονίου αναστολής πληρωμής ή τμηματικής καταβολής του χρέους, δια χρόνον πάντως μη δυνάμενον να παραταθή πέραν του οικον. έτους εντός του οποίου έχει βεβαιωθή το χρέος. Εις την δια της παρούσης παρεχομένην εξουσιοδότησιν περιλαμβάνεται και ο επιμερισμός των δικαστικών εξόδων και χρηματικών ποινών, μεταξύ όμως μόνον των κατά την ημέραν της εκτελέσεως της περί επιμερισμού εγκρίσεως συγκαταδικασθέντων και κρατουμένων εις τας φυλακάς και δη εκείνων οίτινες δεν έχουσι καταδικασθή εις θάνατον ή ισόβια δεσμά. Δια την κατά τ’ ανωτέρω τμηματικήν καταβολήν ή αναστολήν πληρωμής οι Διευθυνταί των Ταμείων και Τελωνείων δύνανται κατά την κρίσιν αυτών ν’ αξιώσι την εξασφάλισιν ή μη του χρέους δι’ εμπραγμάτου ή προσωπικής ασφαλείας. 